ህወሓት እንደምንም ከህዝብ ነጥሎ ለብቻ ካቆማቸው በእውነቱ ፍፃሜያቸው በእጅጉ የሚያሳዝን ይሆናል። ወደ ትግሉ ሲመጡ በእልልታ የተቀበላቸው ህዝብ ፊታቸውን ወደ ህወሓት ከመለሱ ባንዳን አይቀጡ ቅጣት መቅጣቱ ልማዱ ነውና ከወንበዴው ጋር ደምሮ እንደሚያሳድዳቸው ግልፅ ነው። ከሁለት ያጡ ስለሚሆኑ በሁለት በኩል የተሳለ ሰይፍ ይበላቸዋል። የህወሓት ጉጅሌ ኢህአዴግ በሚል ስም (ጭምብል) በያዘው ግምገማ የለማ መገርሳንና የገዱ አንዳርጋቸውን ካቢኔ ካምበረከከ ትግሉ አለቀለት የሚሉ አንዳንድ ገማቾች የትግሉ ባቡር የቱ ጋር እንዳሳፈራቸው ባግባቡ ያልተረዱ እንደሆኑ ይሰማኛል። እነ ለማ መገርሳ የተሳፈሩት መንገድ ላይ ነው እስከመጨረሻው ከተሳፈሩ ያተርፋሉ፤ በርግጥም ባቡሩንም (ትግሉንም ) ለማፍጠን ይረዳሉ። በአሻፈረኝ ወይም በህወሓት አሳሳችነት ያለፌርማታቸው ከወረዱ አስቀድሞ እነሱን የሚድጠው የባቡሩ ጎማ ፍጥነቱ ላይ ለውጥ ከማምጣት በቀር ፈፅሞ እንደማያቆመው መገንዘብ ጠቃሚ ይሆናል።